Trods den aktuelle placering helt i bunden af Superligaen har fansenes opbakning været stor i forårets kampe. Både på udebane og til kampene i Aalborg. - Vi har brug for opbakningen, og jeg håber, at vi kan gøre Portland Park til en fantastisk fæstning på søndag, og med deres hjælp håber jeg, at det kommer til at koge derinde, siger Oscar Hiljemark. To skæbnekampe i Superligaen mod nedrykningsrivalerne Lyngby og Horsens og en pokalsemifinale mod Silkeborg. Det er, hvad den næste uge byder på for AaB. To altafgørende kampe i ligaen, hvor kun sejre tæller. - Vi forbereder os som til en hvilken som helst anden kamp. Vi bygger op med en herlig stemning og forhåbentlig en god træning, siger AaBs cheftræner Oscar Hiljemark. Mere end tre point på spil Selvom forberedelserne er de samme, så står der mere end bare tre point på spil på søndag mod Lyngby. Der vil nemlig være en verden til forskel på sejr og et nederlag. Et nederlag mod Lyngby vil gøre det nærmest umuligt for AaB at overleve i Superligaen, mens en sejr vil sparke nordjyderne forbi Lyngby i tabellen, og give håb om, at man kan redde endnu en sæson i den bedste række, hvor AaB har været at finde siden 1986. - Lyngby er dem, som ligger lige over os, så at kunne tage tre point mod dem vil være livsvigtigt, og det vil sende et signal, som da vi slog Horsens 4-0. At jagte det her 100 procent, det er det, som vi skal gå ud og vise fra start, siger Lucas Andersen. AaB er ubesejrede i de seneste tre kampe, men det er kun blevet til uafgjort og et point i alle kampene, men der er brug for mere end bare et point mod Lyngby. - Det er altid fedt, når der er noget på spil. Jeg synes, at vi har leveret godt. Vi har leveret en masse gode præstationer, og humøret i truppen er højt. Vi gør alt det, som vi kan, og jeg håber, at vi kan sætte det i gang på søndag, siger Lucas Andersen. Kampen mod Lyngby spilles søndag kl. 14.00.

Referat:
Eksistensen i Superligaen er på spil for AaB på søndag, når de møder Lyngby. Cheftræner Oscar Hiljemark håber på  massiv støtte fra fansene.